প্রশ্ন (১৯/২১৯) : জনৈক ব্যক্তি কোনদিন বিবাহ করবেন না মর্মে একাধিক বার কসম করেন। পরে রাসূলুল্লাহ (ছাঃ)-এর হাদীছ জানতে পেরে তওবা করে কসম ফিরিয়ে নেন এবং এর কাফফারা দিতে চান। কিন্তু প্রশ্ন হচ্ছে একই কসম বার বার করায় এর কাফফারার নিয়ম কিরূপ হবে?  -আব্দুস সাত্তার  উডল্যান্ডস ই-আই, সিঙ্গাপুর।  উত্তর : কেউ যদি একই বিষয়ে একাধিকবার কসম করে এবং তা ভঙ্গ না করে তাহলে তা একই কসমের অন্তর্ভুক্ত হবে। তাই উক্ত ব্যক্তি যদি এখন রাসূলের কথা জানতে পারে এবং তওবা করে কসম ভঙ্গ করে, তাহলে তাকে একটি কসম ভঙ্গের কাফফারা দিতে হবে। কসম ভঙ্গের কাফফারা হচ্ছে, দশজন মিসকীনকে খাদ্য দান করা, মধ্যম শ্রেণীর খাদ্য, যা স্বীয় পরিবারকে দিয়ে থাকে। অথবা তাদেরকে পরিধেয় বস্ত্র দান করা অথবা একটা ক্রীতদাস আযাদ করা, আর কোন ব্যক্তি (এগুলোর কোন একটিও করতে) সমর্থ না হলে সে তিন দিন ছিয়াম পালন করবে (মায়েদাহ ৮৯)। মধ্যম মানের খাদ্য বলতে হাদীছে এক মুদ গমের কথা বলা হয়েছে (বায়হাক্বী ৪/২৫৪)। অতএব এক ছা-এর সিকি হিসাবে ৬২৫ গ্রাম চাউল প্রতি মিসকীনকে দিতে হবে।